和楊遂賀雨
作者：王禹偁
朝代：宋

paragraphs: 我罷內庭職，出臨永陽民。
永陽民雖庶，未免多饑貧。
富之既無術，齪齪爲謹身。
可堪今夏旱，如燎復如焚。
厥田本塗泥，坐見生埃氛。
稚老無所訴，嗷嗷望穹旻。
食祿憂人憂，蚤夜眉不伸。
促决獄中囚，徧禱境內神。
楚辭有山鬼，廟貌羅水濱。
胡法有浮圖，寺宇連城闉。
齋莊命寮寀，供給抽俸緡。
鼓笛迎湫水，香花照金輪。
誠知非典故，且慰旱熯人。
偶與天雨會，霶霶四郊勻。
插秧復修堰，野叟何欣欣。
可辦官賦調，亦免農艱辛。
燮調頼時相，感應由聖君。
于吾復何有，敢望歌頌云。
清流楊水部，德與我爲鄰。
仇香官位屈，何遜詩格新。
見投賀雨篇，言自人口聞。
夫君蓋私我，過實豈相親。
爲霖非我事，職業唯詞臣。
若有民謠起，當歌帝澤春。
庶使採詩官，入奏助南薰。